Siden 26. juni har Trygfondens livreddere holdt øje med badegæster på 37 danske strande. Og selvom det lune vejr ikke helt er slut endnu, så var det onsdag sidste dag med livreddere på de nordjyske strande.{

Det var endnu en god strand dag her på Sønder Strand i Skagen, med sol og næsten 20 grader varmt vand. Onsdag  var som sagt sidste dag, hvor Trygfondens specialuddannede kystlivreddere var på stranden og klar i tårnene for at sikre, at badegæsterne får en god og sikker dag i og ved vandet. Og de seneste ugers fantastiske sommervejr har givet travlhed på strandene for livredderne, som har oplyst og lært strandgæsterne om de fem baderåd. - Det, vi laver mest, er at have overblik over stranden og sørge for, at der ikke er nogen, der drukner. Der ud over laver vi en masse oplysning i forhold til at skabe badesikkerhed, siger Marie Brinck-Jensen, kystlivredder fra Trygfonden. I Nordjylland har de kendte tårne denne sommer været på plads på Sønderstrand i Skagen, Tornby, Tversted, Løkken, Blokhus og Palmestranden i Frederikshavn. I år er det 20 år siden, at livreddertårnet blev indviet på Løkken Strand. Trygfonden har endnu opgjort de seneste tal for aktioner på de danske badestrande, men sidste år gennemførte TrygFonden Kystlivrednings livreddere 67.480 indsatser, hvoraf de 12 betegnes som aktioner, hvor personer var i livsfare.